Prentútgáfa Stundarinnar kemur næst út þann 24. janúar . Rekja neyðarástand á bráðamóttöku til kjara hjúkrunarfræðinga Bráðalæknir segir að brotið sé á réttindum sjúklinga sem koma á bráðamóttöku Landspítalans . Rótin liggi í miklu álagi og bágum kjörum hjúkrunarfræðinga og stjórnvöld hafi hunsað vandann í mörg ár . Hjúkrunarfræðingar íhuga að vísa kjaradeilu sinni til Ríkissáttasemjara . Bráðalæknir á Landspítalanum segir að neyðarástand ríki á bráðamóttökunni sem eigi eingöngu eftir að versna á næstunni grípi stjórnvöld ekki inn í . Að mati starfsmanna og stjórnenda Landspítalans er vandamálið vel þekkt og hefur verið lengi . Ein stærsta ástæða þess er skortur á hjúkrunarfræðingum á legudeildum , sem veldur því að ekki er hægt að flytja sjúklinga af bráðamóttöku á aðrar deildir . Stjórnvöld hafi hunsað þennan vanda lengi í stað þess að grípa til aðgerða eins og í nágrannalöndunum , en vandinn á eftir að aukast á næstu árum . „ Þetta hefur viðgengist árum saman hreinlega , “ segir Hjalti Már Björnsson , kennslustjóri og sérfræðingur í bráðalækningum á Landspítalanum . „ Staðan er þannig að þegar þú kemur á spítala bráðveikur á að vera tilbúið pláss á bráðamóttöku til að taka á móti þér og finna út hvað er að . Það tekur oft nokkra klukkutíma og eftir það ættirðu að komast án tafar á viðeigandi legudeild . En ...